Secretarul general adjunct al NATO, Mircea Geoană, a declarat sâmbătă, referitor la afirmaţiile preşedintelui Franţei privind trimiterea de trupe occidentale în Ucraina, că Emmanuel Macron „trimite un mesaj de nevoie imperioasă de a continua să sprijinim Ucraina”. Adjunctul NATO a ținut însă să precizeze că la nivelul Alianţei nu există astfel de planuri.
„Preşedintele Franţei transmite un mesaj de nevoie imperioasă de a continua să sprijinim Ucraina. La nivel de NATO, unde deciziile se iau prin consens, nu avem în acest moment nici planuri şi nici intenţia politică de a desfăşura forţe NATO în Ucraina. La nivelul Alianţei, suntem în continuare interesaţi să sprijinim Ucraina cu tot ceea ce putem, dar în acelaşi timp suntem şi interesaţi să nu escaladăm acest război într-un conflict şi mai mare între NATO şi Rusia. De aceea, este dreptul natural al liderilor noştri din ţările NATO să exprime puncte de vedere, să prezinte, în esenţă, un lucru pe care îl convenim şi îl ştim cu toţii: avem nevoie să îi sprijinim pe ucraineni”, a declarat Mircea Geoană sâmbătă, potrivit News.ro.
Întrebat de propriile „linii roşii” pe care NATO le-a trecut când a fost vorba de trimiterea de arme în Ucraina şi despre posibilitatea ca trimiterea de trupe să fie o altă „linie roşie” călcată, Mircea Geoană a răspuns: „Noi avem o relaţie permanentă bazată pe încredere şi profesionalism între ţările care susţin Ucraina, sunt ţări NATO şi din afara NATO, şi partenerii noştri ucraineni. Există un format de consultare permanentă între nevoile dânşilor şi situaţia de pe front, între capacitatea noastră industrială şi nevoile pe care dânşii le au. De aceea cred că în acest moment deciziile recente de a antrena (piloţi - n.r.) şi a oferi avioane F-16 ţin cont de situaţia de acum a războiului, de aceea nu cred că este vorba de a încălca linii roşii, ci de a avea o evoluţie a dinamicii acestui război”.
„Acest război va mai continua”
Secretarul general adjunct a adăugat că „NATO este deţinătorul suprem de risc, de aceea, evident, aliaţii în mod individual au un anumit grad de libertate, dar atunci când este vorba despre Articolul 5, aici suntem cu toţii legaţi de acest articol”.
El a spus că nu se poate estima cât va mai dura războiul, dar „un singur lucru este clar, că acest război va mai continua”.
„De ambele părţi există mobilizare de resurse umane, materiale, economice, logistice şi în acest moment toate indiciile conduc către prelungirea acestui război”, a spus Geoană, care a adăugat că Occidentul învaţă din acest război şi a realizat că trebuie să investească din nou în industria de apărare.
„Azi am redescoperit că războiul poate reveni şi a revenit în Europa, trebuie să ne apucăm să investim mai serios în industria de apărare, inclusiv în România, unde trebuie să avem o renaştere a industriei de apărare”, a spus Mircea Geoană.
Întrebat ce garanţii suplimentare ar trebui să primească România dacă trimite sistem antiaerian Patriot în Ucraina, Geoană a spus că la nivelul NATO se lucrează „ca în fiecare moment toţi aliaţii să fie protejaţi”. El a subliniat că şi după incidentele cu drone căzute pe teritoriul României aliaţii NATO, la solicitarea României, au luat măsuri suplimentare de apărarea a zonei.